દરેક માણસ પૂર્ણ થવાની શક્તિ ધરાવે જ છે. અને પૂર્ણતા પ્રાપ્ત કરવા પુરૂષાર્થ પણ કરે જ છે. માણસ હંમેશા વિચારે જ છે કે હું કોણ છું? હું ક્યાંથી આવ્યો છું? હવે ક્યાં જવાનો? મારો પુનર્જન્મ થશે? મારુ સ્વરૂપ શું છે? શું હું દેહ છું? શું હું ઇન્દ્રિય છું? શું હું મન છું? આવા અનેક પ્રશ્નો તેના મનમાં ઊઠતાં જ હોય છે, ઊઠતાં જ રહે છે. આ બધા જ પ્રશ્નોનું સમાધાન આપણા ઋષિમુનીઓએ શોધ્યું જ છે. તેમણે રસ્તા ઓ પણ બતાવ્યા છે પણ આપણી એ રસ્તે ચાલવાની તૈયારી જ નથી. તેમણે પ્રથમ એ કહ્યું છે કે બહિર્મુખતા છોડી અંતર્મુખતામાં સ્થિર થવું જ પડે તેમજ આસક્તિ છોડી અનાસક્ત ભાવમાં સ્થિર થવું પડે અને જીવનમાં ઉપભોગનો ત્યાગ કરી ઉપયોગનો સ્વીકાર કરવો. આ કરીએ એટલે જ જે આપણે શોધીએ છીએ તે અંતઃકરણમાંથી જ પ્રાપ્ત થાય. આનું નામ છે “અધ્યાત્મ શાંતિ”.